#Imagine is nie slegs vir tieners – toortsie.com
#Imagine is nie slegs vir tieners
April 8, 2018 April 9, 2018 ~ Toortsie
Ja, die hele fokus daarvan is op tieners gerig, om tieners se aandag te trek, om tieners aan te raak, om tieners se verhouding met God te verdiep, om tieners te help om dit wat swaar op hulle harte rus, uit te sorteer, om tieners te bemagtig om 'n verskil daar buite te maak.
Maar saam met die tieners woon ook baie volwassenes die kamp by. Party is daar as groepleiers, as mentors, daar is mediese dienste, mense wat kos uitdeel, stalletjies beman, daar is vrywilligers wat sorg dat die verrigtinge glad verloop.
Daardie nie-tieners woon baie van die verrigtinge by en hoor ook die wonderlike boodskappe en getuies, raak aangeraak deur die dinge wat gebeur, krap in hulle eie harte rond. Daardie nie-tieners raak ook moeg, het ook persoonlike behoeftes, het ook dinge wat swaar op hulle harte druk, dinge waarmee hulle dalk worstel. Ook die nie-tieners het soms 'n behoefte dat iemand vir hulle bid.
Die dienste van ons 'care'-groep, of anders, gebedsgroep, was ook beskikbaar vir die nie-tieners en ons het niemand weggewys nie.
Want, al is #Imagine 'n tienerkamp, is dit nie net vir tieners nie. Ook die nie-tieners word aangeraak, bemagtig, deur die Gees vernuwe. Wat 'n genade!